text: Skidt med skidt på for FC Fredericia
  29 juli 2014 kl. 05.05
  Ikke nok med at Fredericia tabte på banen. Den nye forsvarsspiller Søren Jensen frygtes alvorligt skadet.
  Det skulle have givet de første point i denne sæsons 1. division, da FC Fredericia mandag aften gæstede Vendsyssel FF i Hjørring.
  Men allerede inden kampen kom det første chok for fredericianerne. Den nye forsvarsspiller Søren Jensen måtte bæres væk fra opvarmningen med en knæskade.
  -Han får ganske enkelt et vrid, hvor der lyder et højt knæk fra knæet. Det er stadig alt for tidligt for os at sige noget om omfanget, men med det kendskab vi har til sådan nogle knæskader, må vi da indrømme, at vi frygter det værste, og at det kan være korsbåndet, siger FC Fredericias direktør Stig Pedersen til bold.dk.
  Selve kampen blev ikke meget bedre for Nicolai Waels tropper. For selvom Marc Pedersen udlignede til 1-1 halvvejs i kampen, så scorede Vendsyssel det afgørende mål til 2-1 i dommerens tillægstid.
  Søren Jensen bæres fra banen inden kampstart med noget, der ligner en alvorlig knæskade. #veffcf #nbldk
  Pressechef, Frank Hove, fra Søren Jensens tidligere klub, AC Horsens, håber det bedste:
  Sender lige en ordentlig røvfuld god karma til @sorenlovel der forhåbentlig ikke er blevet alvorligt skadet #airforceone
  
  